**NOTĂ INFORMATIVĂ**

la proiectul de lege pentru completarea art. 109 din Codul penal

|  |
| --- |
| **1. Numele iniţiatorului şi a autorului, precum şi a participanţilor la elaborarea proiectului** |
| Proiectul de Lege pentru completarea articolului 109 din Codul penal este elaborat de către Ministerul Afacerilor Interne. |
| **2. Argumentarea necesităţii de reglementare** |
| Complexitatea actuală a relaţiilor sociale condiţionează aplicarea unor soluţii optime pentru rezolvarea conflictelor caracterizate prin eficienţă, rapiditate şi nivel ridicat de satisfacere a pretenţiilor. În cadrul unui proces penal, împăcarea prezintă una dintre aceste soluţii. În acest context, conflictele iscate în urma comiterii infracţiunilor poartă un caracter aparte, lezând nu doar drepturile şi interesele legitime ale persoanei vătămate dar şi a societăţii în general. Statul, având obligaţia directă de a asigura respectarea drepturilor, libertăţilor şi intereselor legitime ale persoanelor, urmează să cumuleze în mod dinamic aceste prevederi spre a genera un mecanism viabil de reglare a raporturilor juridice penale prin aplicarea împăcării. Elaborarea proiectului legii pentru completarea art. 109 din Codul penal, se justifică prin necesitatea consolidării instituţiei împăcării în cadrul procesului penal.Art. 109 al Codului penal al Republicii Moldova, intitulat ,,împăcarea”, propune ca definiţie - actul de înlăturare a răspunderii penale pentru o infracţiune uşoară sau mai puţin gravă, iar în cazul minorilor şi pentru o infracţiune gravă, infracţiuni prevăzute la capitolele II-VI din Partea specială, precum şi în cazurile prevăzute de procedura penală. Dacă analizăm conţinutul capitolelor din definiţia prevăzută în aliniatul (1), distingem: infracţiuni contra vieţii şi sănătăţii persoanei; infracţiuni contra libertăţii, cinstei şi demnităţii persoanei; infracţiuni privind viaţa sexuală; infracţiuni contra drepturilor politice, de muncă şi altor drepturi constituţionale ale cetăţenilor; infracţiuni contra patrimoniului. Mai mult ca atât, Inspectoratul General al Poliţiei al Ministerului Afacerilor Interne, a analizat evoluţia numărului cauzelor penale intentate de către organele de urmărire penală în raport cu numărul cauzelor penale încetate pe motive de reabilitare, îndeosebi a celor încetate ca urmare a împăcării părţilor, pentru perioada anilor 2009-2014. S-a stabilit că în anul 2009, din numărul total de 25 655 de cauze penale intentate de către organele de urmărire penală, 2 615 de cauze penale au fost încetate în temeiul art. 109 Cod penal, adică în legătură cu împăcarea părţilor, ceea ce constituie o proporţie de 10,2 %.Pe parcursul anului 2010, din numărul total de 33 402 de cauze penale intentate, 3 956 au fost încetate în baza art. 109 Cod penal, ceea ce constituie 11,8%.În anul 2011 din numărul total de 35 154 de cauze penale intentate, 3 779 au fost încetate, ca urmare a împăcării părţilor, ceea ce constituie o proporţie de 10,7 %.Numai în anul 2012, au fost intentate 36 615 de cauze penale, dintre care 3 697 au fost încetate prin aplicarea prevederilor art. 109 Cod penal, ceea ce constituie o proporţie de 10,1 %. În anul 2013 conform datelor statistice ale Serviciului Tehnologiilor Informaţionale a MAI, pe teritoriul Republicii Moldova, din numărul total de 38 157 de cauze penale intentate, 3 375 au fost încetate ca urmare a împăcării părţilor, ceea ce constituie o proporţie de 8,8%.Subsecvent, în anul 2014, au fost înregistrate 38 755 de infracțiuni, dintre care 3 341 de cauze penale au fost încetate în legătură cu împăcarea părților, ceea ce constituie o proporție de 8, 62 %.Numai pe teritoriul mun. Chişinău au fost intentate în 2014, 14 326 de infracțiuni, dintre care 1 343 de cauze penale au fost încetate conform prevederilor art. 109 Cod penal, urmare a împăcării părţilor. În urma analizei respective, s-a constatat că un număr impunător de persoane care au comis infracţiuni se împacă de două şi mai multe ori, persoanele în cauză nu pot fi constrânse de stat prin aplicarea unor pedepse în raport cu gradul prejudiciabil al faptei comise. În aşa mod, evoluţia numărului cauzelor penale încetate pe motive de reabilitare, implicit în legătură cu împăcarea părţilor este în continuă creştere şi într-un final nu se încununează cu realizarea scopului legii penale, acela de prevenire a săvârșirii de noi infracţiuni. Prin urmare, este necesar a se ţine cont de oportunitatea aplicării pedepsei penale şi efectul ei în vederea corectării infractorului, şi dacă corectarea infractorului este posibilă fără imixtiunea forţei coercitive a statului.Este indubitabil că împăcarea reprezintă un ,,acord de voinţă”, în sensul că în mare parte persoana este liberată de răspundere penală ca rezultat al împăcării, doar dacă victima infracţiunii manifestă un atare acord, însă deseori infractorul profită de o asemenea oportunitate. Corespunzător, de cele mai dese ori minorii sunt utilizaţi de către adulţi drept ,,instrument” de comitere a infracţiunii. În conformitate cu prevederile art. 61, alin. (2) Cod penal ,,pedeapsa are drept scop restabilirea echităţii sociale, corectarea condamnatului, precum şi prevenirea săvârșirii de noi infracţiuni atât din partea condamnaţilor, cât şi a altor persoane”, iar ca urmare a împăcării, persoana este liberată de răspundere penală. Nu se contestă dreptul părţii vătămate şi a bănuitului, învinuitului, inculpatului, de a se împăca, garantat de art. 60 şi 64 din Codul de procedură penală, şi nu se limitează acest drept, însă, deseori se atestă efectul negativ al aplicării nelimitate a instituţiei împăcării. Totodată, aceasta generează riscul comiterii repetate a infracţiunilor similare. Or, împăcarea se permite chiar dacă persoana se află sub urmărire penală pentru comiterea altor infracţiuni, fie are antecedente penale, din care considerent s-a propus ca instituţia împăcării să se aplice doar persoanelor care nu au antecedente penale pentru infracţiuni similare comise cu intenţie sau dacă în privinţa lor nu a mai fost dispusă încetarea urmăririi penale pentru infracţiuni similare ca rezultat al împăcării în ultimii cinci ani.De remarcat că anume termenul propus de ,,cinci ani” este în corelare cu art. 16 alin. (3) din Codul penal. Or, împăcarea este actul de înlăturare a răspunderii penale pentru o infracţiune uşoară sau mai puţin gravă. Respectiv, infracţiuni mai puţin gravese consideră faptele intenţionate sau săvârşite din imprudenţă, pentru care legea penală prevede pedeapsa maximă cu închisoarea pe un termen de până la 5 ani inclusiv.Prin urmare, amendamentul propus nu are drept scop ,,vicierea” acestui acord (împăcarea) şi nici încălcarea drepturilor părţii vătămate, bănuitului, învinuitului şi inculpatului. Corespunzător, persoana care a comis o infracţiune, trebuie să conştientizeze că dacă a fost liberată de răspundere penală o dată, respectiv de acest ,,privilegiu” nu poate beneficia nelimitat.Subsidiar, analizând practica statelor străine, specificăm cu titlu exemplificativ că, alin. (2) art. 38 din **Codul penal al Lituaniei** statuează că, *reieșind din prevederile alin. (1) al aceluiași articol (liberarea de răspundere penală în legătură cu împăcarea făptuitorului cu partea vătămată), de la răspunderea penală nu poate fi eliberat recidivistul, recidivistul periculos, precum și persoana care anterior a fost absolvită de răspundere penală în legătură cu împăcarea cu partea vătămată, dacă din momentul intervenirii împăcării până la comiterea noului act infracțional au trecut cel puțin patru ani.* Art. 73 din **Codul penal al Azerbaidjanului**, statuează drept condiție obligatorie pentru aplicarea împăcării – *comiterea pentru prima dată a infracțiunii care nu prezintă pericol deosebit pentru societate*. Similar, **Codul penal al Ucrainei** în art. 46 reține că, *se eliberează de la răspundere penală persoana care pentru prima dată a comis o infracțiune mai puțin gravă, dacă a încheiat un acord de împăcare cu partea vătămată și a reparat prejudiciul cauzat.*Prin urmare, constatăm că, legislația altor state, cuprinde norme care admit la aplicarea instituției împăcării unele limitări. |
| **3. Scopul şi obiectivele urmărite prin adoptarea actului normativ** |
| Aprobarea proiectului propus are ca scop înlăturarea carențelor care au fost constatate practic de către organele de urmărire penală și asigurarea realizării eficiente a scopului legii penale în partea ce ține de aplicarea instituției împăcării în cadrul procesului penal. Or, împăcarea fiind una din cauzele care înlătură răspunderea penală, trebuie să fie aplicată corespunzător și instituirea anumitor limite legale de aplicare a acesteia.  |
| **4. Prezentarea succintă a concluziilor identificate în raportul de fundamentare a necesităţii de reglementare** |
| *Impactul social -* proiectul de Lege va diminua numărul cauzelor care se soluționează prin acordul de împăcare, va disciplina făptuitorii, implicit va asigura realizarea prevenției speciale și celei generale.  |
| **5. Descrierea constatărilor expertizei anticorupţie** |
| Constatările expertizei anticorupţie vor fi inserate în textul notei informative ulterior efectuării acesteia. |
| **6. Rezultatele expertizei juridice** |
| Proiectul este elaborat în conformitate cu Constituţia Republicii Moldova, actele legislative şi normative în vigoare. Suplimentar, proiectul Legii va fi expus expertizei juridice după coordonarea acestuia cu autoritățile interesate, conform procedurii regulamentare stabilite de Legea nr. 780 din 27 decembrie 2001 privind actele legislative. |
| **7. Respectarea transparenţei în procesul decizional**  |
| Proiectul Legii pentru completarea articolului 109 din Codul penal este plasat pe pagina oficială a Ministerului Afacerilor Interne www.mai.gov.md, la directoriul Transparenţa, secţiunea Consultări publice. |
| **8. Impactul proiectului** |
| Proiectul de Lege respectiv va contribui efectiv la realizarea scopului Legii penale și implicit la prevenirea săvârșirii de noi infracțiuni. Adițional, instituția Împăcării nu va fi aplicabilă persoanelor care au antecedente penale pentru infracțiuni similare comise cu intenție sau dacă în privința acesteia nu a mai fost dispusă încetarea urmăririi penale pentru infracțiuni similare, ca rezultat al împăcării, în ultimii cinci ani. |
| **9. Fundamentarea economico-financiară** |
| Implementarea prevederilor prezentului proiect nu necesită alocarea de mijloace suplimentare de la bugetul de stat. |

**Ministru Oleg BALAN**